**Castelul**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Făcut-am castelul acesta

Fărâmă legând de fărâmă

Şi-acum când e gata, prieteni

Priviţi-l ce trist se dărâmă.

Castel pentru numai o noapte

Iluzie care se sparge

Şi viaţa aceasta ce trece

Şi pururea nu se întoarce.

Luaţi fiecare o parte

Din marea cetate uzată

Ascundeţi cu toţii castelul

Că poate-l refacem vreodată.

Alpiniştii se duc să se culce

În scurta lor viaţă faimoasă

Luminile scenei coboară

Şi toţi vă-ndreptaţi către casă.

Adânc mulţumiţi pentru vremea

Trăită de mult împreună

Castelul în ţăndări se sparge

Plecaţi şi plecăm,”Noapte bună!”

Şi scena acum se-nchină

Scăldată de ultimul brio

Şi ca să fim singuri vă spunem

Şi „La revedere” şi „Adio”.